b'\n_START_ARTICLE_\nAreopagitica\n_START_PARAGRAPH_\nAreopagitica, koko nimelt\xc3\xa4\xc3\xa4n Areopagitica: A speech of Mr. John Milton for the liberty of unlicensed printing to the Parliament of England on vuonna 1644 julkaistu poleeminen traktaatti. Sensuurinvastaisen teoksen kirjoitti John Milton. Areopagitica on yksi vaikutusvaltaisimmista ja intohimoisimmista sananvapauden puolustamiseksi kirjoitetuista teoksista. Sit\xc3\xa4 pidet\xc3\xa4\xc3\xa4n my\xc3\xb6s yhten\xc3\xa4 kaunopuheisimmista lehdist\xc3\xb6nvapauden puolustuksista.\n_START_SECTION_\nJulkaisu\n_START_PARAGRAPH_\nTeos julkaistiin 23. marraskuuta 1644 Englannin sis\xc3\xa4llissodan aikana. Teos on nimetty antiikin kreikkalaisen Isokrateen kirjoittaman Areopagitika-nimisen puheen mukaan (Areiopagi on Ateenassa sijaitseva kukkula, jolla toimi samanniminen tuomioistuin). Kuten Isokrateella, my\xc3\xb6sk\xc3\xa4\xc3\xa4n Miltonilla ei ollut tarkoituksena v\xc3\xa4litt\xc3\xa4\xc3\xa4 sanomaansa suullisesti. Sen sijaan se jaettiin pamfletteina._NEWLINE_Milton oli parlamentin kannattaja, mutta puhui voimakkaasti vuoden 1643 lisensointilakia vastaan. h\xc3\xa4n huomautti, ett\xc3\xa4 sensuuri ei ollut ollut osa antiikin Kreikan tai Rooman yhteiskuntia. Teoksessa on runsaasti viittauksia Raamattuun joiden avulla Milton pyrkii vahvistamaan argumenttiaan. H\xc3\xa4n joutui itse k\xc3\xa4rsim\xc3\xa4\xc3\xa4n sensuurista, joten asia oli h\xc3\xa4nelle henkil\xc3\xb6kohtaisesti l\xc3\xa4heinen.'